Jugla (Ķīšezera pieteka)
Šis raksts ir par upi Rīgā. Par citām jēdziena Jugla nozīmēm skatīt nozīmju atdalīšanas lapu. Jugla, saukta arī Meldrupe, Berģupe, lejtecē Staņģupe, ir Lielās Juglas un Mazās Juglas sateces upe (šajā posmā saukta arī Berģupe, 2,5 km gara, ietek Juglas ezerā pie Sudrabsaliņas) un Juglas ezera notece uz Ķīšezeru (3 km gara). Platums no 60 m pie dzelzceļa tilta līdz 130 m pretī bijušajam "Rīgas audumam". Notece uz Ķīšezeru 1970. g. tika iztaisnota un pie Vidzemes šosejas izbūvētas slūžas iesāļo Ķīšezera ūdeņu pretplūsmas aizturēšanai. Juglai labajā pusē pievienojas Gaujas—Daugavas ūdensceļš, kas savieno Juglu ar Lielo un Mazo Baltezeru un Gauju. Berģupes posmā ir notece uz Mašēnu ezeru. Juglu šķērso autoceļš A2 un dzelzceļa līnija. Krastā dzīvojamie masīvi Jugla, Juglasciems un Makšķernieku ciemats. Vecākās kartēs Jugla līdz pašai ietekai Ķīšezerā dēvēta arī par Lielo Juglu.